Výsadkové lode triedy Ivan Gren (Projekt 11711)

Výsadkové lode triedy Ivan Gren (Projekt 11711) je trieda veľkých výsadkových lodí ruského námorníctva, ktoré sú určené na presun vojsk a nákladu po mori, ako aj na zabezpečenie výsadku pri obojživelných operáciách. Sú schopné prepravovať rôzne typy obrnených vozidiel vrátane tankov. Mali by nahradiť zastarané výsadkové lode triedy Ropucha (Projekt 775).

Stavba 

Koncom 90. rokov 20. storočia Rusko zúfalo potrebovalo moderné výsadkové lode, ktoré by nahradili zastarané plavidlá vyrobené ešte za čias Sovietskeho zväzu. Tieto už nedokázali pojať dostatočný počet príslušníkov námornej pechoty spolu s ich bojovými vozidlami, preto Nevskaja projekčno-konštrukčná kancelária dostala v roku 1998 za úlohu navrhnúť novú triedu výsadkových lodí.

Pôvodne mali byť budúce výsadkové lode menšie a mali byť určené na operácie v Čiernom a Baltskom mori. Následne však boli tieto plány prehodnotené, pretože na menšie výsadkové lode sa v Rusku začalo pozerať ako na nevhodné pre modernú koncepciu vojny. Z toho dôvodu zahŕňal nový plán vytvorenie lode s veľkým výtlakom, ktorá by dokázala riešiť vojenské úlohy kdekoľvek vo svetových oceánoch. Napriek schváleniu tohto plánu boli do projektu vnesené ešte 3 výrazné zmeny, čo spôsobilo, že táto fáza vývoja sa významne predĺžila. Nakoniec však bol návrh lodí "projektu 11711" po šiestich rokoch pripravený a prvá loď tejto triedy bola v roku 2004 založená.

Táto loď bola pomenovaná po sovietskom viceadmirálovi a vedcovi Ivanovi Grenovi. Aj napriek jasne schválenému projektu, urobili projektanti počas výstavby lode viac ako 20 konštrukčných zmien, čo viedlo k tomu, že stavba trvala takmer 14 rokov. Projekt 11711 naplno ovplyvnili aj dôsledky hospodárskej krízy v Rusku. Častokrát hoci boli na ďalšiu etapu prác v plnej výške vyčlenené potrebné financie, vplyvom inflácie sa tieto sumy výrazne znížili. V roku 2012 bola výsadková loď Ivan Gren spustená na vodu a očakávalo sa, že do dvoch rokov bude dokončená. Kvôli nedostupnosti potrebných zbraní a iných komponentov, ktoré ruský vojenský priemysel nedokázal včas dodať, bol Ivan Gren schopný vyplávať na more až v lete 2016.

Paradoxom bolo, že hoci ešte neboli vyriešené všetky problémy spojené so stavbou prvej lode, bola v roku 2015 založená druhá loď tejto triedy - Piotr Morgunov. S najväčšou pravdepodobnosťou to bolo spôsobené potrebou čo najskôr sa dostať k dodatočným prostriedkom, ktoré boli z rozpočtu na tento projekt vyčlenené. 

Konštruktéri si už po prvých šiestich rokoch od založenia prvej lode veľmi dobre uvedomovali, že za toto obdobie sa objavili nové technológie a Ivan Gren sa nestane vzorom dokonalosti a stelesnením moderného technického riešenia. Ako neskôr ukázal čas, mali pravdu. Po dokončení výstavby druhej lode tejto triedy bolo rozhodnuté, že projekt 11711 sa ukončí.

V decembri 2018 však bolo prijaté nové rozhodnutie, na základe ktorého sa malo pokračovať s výstavbou ďalších dvoch až troch lodí s upravenou konštrukciou.

Konštrukcia 
Výsadková loď projektu 11711 má dĺžku 135 metrov a bojový výtlak 6600 ton. Kapacita plavidla je 13 hlavných tankov, 36 obrnených transportérov a 300 vojakov. V zadnej časti lode je hangár pre vrtuľník a priamo za ním je malá pristávacia plocha. Plavidlo pojme dva viacúčelové vrtuľníky Ka-29 alebo jeden útočný Ka-52K.

Loď je poháňaná dvoma vrtuľami s pevným sklonom, z ktorých každá je pripojená k dieselovému šestnásťvalcovému motoru 10D49 s výkonom 5200 koní. Maximálna rýchlosť lode 18 uzlov a pri cestovnej rýchlosti 16 uzlov prepláva 3500 námorných míľ.

Na rozdiel od svojich predchodcov má loď projektu 11711 iba kanónové protilietadlové zbrane. Medzi nimi sú AK-630M-2 umiestnený v prove nadstavby a dva AK-630M v zadnej časti hangáru vrtuľníka. Ich hlavným účelom je boj proti nepriateľským protilodným raketám. Srdcom oboch komplexov je automatický šesťhlavňový kanón ráže 30 mm AO-18. Umožňuje streľbu na vzdušné ciele na vzdialenosť až 4000 m, pričom rýchlosť streľby je 5000 rán za minútu. Systém riadenia paľby Vympel-AM2 spolupracuje s radarom MR-123AM2.

Zoznam lodí triedy Ivan Gren

Referencie 

Ruské vojnové lode